《会饮曾氏西轩》
元代·刘崧

莲塘水濊濊，凉气秋始旦。西轩集朋俦，游咏日已半。

当阶缘碧藓，前垣出苍簳。列席粲有华，飞觞急无算。

缅焉思远人，振筴方弭乱。笳鼓横清江，烟尘翳南岸。

感之念时理，短曲不成按。中心忽如醉，沈唫睇遥汉。

自非桃源邃，何以永乐衎。穷居且终日，黾勉增慨叹。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。